paragraph_text: Dr. Jack Shephard je izmišljeni lik i jedan od glavnih protagonista televizijske serije Izgubljeni kojeg je utjelovio glumac Matthew Fox. Serija Izgubljeni prati putovanje preživjelih putnika s leta Oceanic Airlines 815 nakon zrakoplovne nesreće na tajanstveni Otok te njihove pokušaje preživljavanja i bijega tijekom kojih polagano otkrivaju povijest i pozadinu otoka na kojem se nalaze. Autor lika u originalu je J. J. Abrams, premda su smjeru njegove karakterizacije uvelike pridonijeli jedan od autora serije Damon Lindelof i kasniji voditelj serije Carlton Cuse. Autor serije Izgubljeni J. J. Abrams jednom je prilikom za magazin Entertainment Weekly izjavio: "Jack Shephard možda je i najbolji vođa u nekoj televizijskoj seriji u povijesti." Tijekom produkcije same serije na razvoj lika također je utjecao i sam glumac Matthew Fox; njegove prave tetovaže iskorištene su u jednu od priča lika. Premda je u jednoj od ranih faza razvoja serije bilo predviđeno da lik umre već u pilot epizodi, scenaristi su promijenili plan pa je Jack postao glavni lik serije od prve epizode nadalje.